
AVIZ

asupra propunerii legislative privind 

acordarea primelor de odihnă şi tratament
În conformitate cu prevederile art. 89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr 23/2003, Comisia juridică, de disciplină şi imunităţi a fost sesizată spre dezbatere şi avizare, cu propunerea legislativă privind acordarea primelor de odihnă şi tratament , trimisă cu adresa nr. P.L.X- 215 din 19 aprilie 2004, înregistrată  sub nr. 31/384 din 19.04 2004.

Camera Deputaţilor este Cameră Decizională.


Senatul, în şedinţa din 8 aprilie 2004, a respins propunerea legislativă.
Potrivit prevederilor art. 60 din Regulamentul Camerei Deputaţilor, comisia a dezbătut propunerea legislativă menţionată mai sus, în şedinţa din           27 aprilie 2004.


Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 280 din 20.02.2004 şi Punctul de vedere al Guvernului, trimis cu precizarea că nu susţine adoptarea acestei iniţiative legislative.


Propunerea legislativă are ca obiect de reglementare  acordarea unei prime de odihnă şi  tratament, sub forma unor bonuri de valoare, pentru salariaţii din cadrul societăţilor comerciale, regiilor autonome şi din sectorul bugetar, precum şi din cadrul unităţilor cooperatiste şi al celorlalte persoane juridice sau fizice care încadrează personal prin încheierea unui contract individual de muncă. 


Cu prilejul examinării, membrii comisiei au constatat că suportarea cheltuielilor pentru biletele de tratament şi odihnă este reglementată de contractul colectiv de muncă unic la nivel naţional în limita fondului pentru acţiuni sociale atât pentru salariaţii instituţiilor publice, cât şi pentru cei din celalalte sectoare de activitate. Ca atare, întrucât cadrul legal pentru acordarea biletelor de tratament şi odihnă există şi acoperă toate categoriile de salariaţi, este inoportună elaborarea unui nou act normativ în acest domeniu.
În urma dezbaterilor, s-a hotărât, cu majoritate de voturi, avizarea negativă a iniţativei legislative privind acordarea primelor de odihnă şi tratament.

În raport de obiectul şi conţinutul său, proiectul de lege face parte din categoria legilor ordinare.

